EFTA-TILSYNSMYNDIGHEDENS BESLUTNING Nr. 225/96/KOL af 4. december 1996 der træder i stedet for beslutning nr. 67/94/KOL om bekæmpelsesmetoder til bevarelse af kvægbesætningers status som officielt tuberkulosefri i visse EFTA-stater, for så vidt beslutningen angår Norge

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 1, i bilag I til aftalen om Det Europæiske Økonomiske Samarbejdsområde omhandlede retsakt om veterinærpolitimæssige problemer ved handel inden for Fællesskabet med kvæg og svin (Rådets direktiv 64/432/EØF), særlig artikel 3, stk. 14,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra e), og

ud fra følgende betragtninger:

Norge fik ved EFTA-Tilsynsmyndighedens beslutning nr. 67/94/KOL (1) anerkendt sine kvægbesætningers status som tuberkulosefri, hvis en række betingelser var opfyldt;

denne beslutning omfatter ud over den tuberkulosefri status, der indrømmes Norge, tilsvarende status, der indrømmes Finland og Sverige;

den norske regering har bekræftet, at den faktiske situation, som lå til grund for beslutning nr. 67/94/KOL, er uændret, men har anmodet om, at beslutningen for så vidt angår den status som tuberkulosefri, der er indrømmet Norge, erstattes af en ny beslutning, som kun omfatter den tuberkulosefri status, der er indrømmet Norge, med den begrundelse, at dette er nødvendigt af hensyn til den løsning, der forventes på de igangværende forhandlinger med Den Europæiske Union på veterinærområdet;

en sådan ny beslutning vil ikke på nogen måde ændre den faktiske situation sammenlignet med det, der gælder i henhold til beslutning nr. 67/94/KOL;

der er således intet til hinder for at efterkomme den norske regerings anmodning;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Beslutning nr. 67/94/KOL om bekæmpelsesmetoder til bevarelse af kvægbesætningers status som officielt tuberkulosefri i visse EFTA-stater erstattes af teksten i bilaget, for så vidt som beslutningen vedrører Norge.

2. Denne beslutning træder i kraft den 9. december 1996.

3. Denne beslutning er rettet til Norge.

4. Kun den engelske udgave af denne beslutning er autentisk.

Udfærdiget i Bruxelles, den 4. december 1996.

På EFTA-Tilsynsmyndighedens vegne

Björn FRIÐFINNSSON

Medlem af Kollegiet

(1) EFT nr. L 247 af 22. 9. 1994, s. 41.

BILAG

»1. Som undtagelse fra punkt I, litra b), i bilag A til kvæg- og svineretsakten kan de EFTA-stater og -regioner, som er nævnt i bilaget til denne beslutning, bevare deres kvægbesætningers status som officielt tuberkulosefri, hvis følgende betingelser er opfyldt:

1.1. Der skal oprettes et identifikationssystem til sporing af de enkelte kreaturers oprindelses- og transitbesætninger.

1.2. Alle kreaturer, der slagtes, undtagen dyr, der slagtes på bedriften til bedriftens eget forbrug, skal undersøges efter slagtningen af en embedsdyrlæge.

1.3. Ethvert tilfælde af mistanke om tuberkulose hos et levende eller selvdødt/slagtet dyr skal anmeldes til myndighederne.

1.4. I hvert enkelt tilfælde af mistanke skal myndighederne foretage de nødvendige undersøgelser for at få mistanken bekræftet eller afkræftet, herunder spore oprindelses- og transitbesætninger. Hvis der ved kødundersøgelsen eller slagtningen findes læsioner, der giver anledning til mistanke om tuberkulose, skal myndighederne lade læsionerne undersøge af et laboratorium.

1.5. De mistænkte kreaturers oprindelses- og transitbesætninger får deres status som officielt tuberkulosefri suspenderet, indtil det ved kliniske eller laboratoriemæssige undersøgelser er blevet fastslået, at der ikke forekommer kvægtuberkulose.

1.6. Hvis mistanken om tuberkulose bekræftes enten ved tuberkulinprøver eller ved kliniske eller laboratoriemæssige undersøgelser, ophæves oprindelses- og transitbesætningernes status som officielt tuberkulosefri.

2. Status som officielt tuberkulosefri forbliver ophævet, indtil:

2.1. alle dyr, der anses for inficeret, er fjernet fra besætningen

2.2. bygninger og redskaber er blevet desinficeret, og

2.3. alle resterende kreaturer på over seks uger har reageret negativt på mindst to officielle intradermale tuberkulinprøver i henhold til kvæg- og svineretsaktens bilag B, idet den første prøve foretages mindst seks måneder efter, at det sidste smittede dyr har forladt besætningen, og den anden prøve foretages mindst seks måneder efter den første.

3. EFTA-Tilsynsmyndigheden skal årligt have meddelelse om antallet af inficerede besætninger, idet der ved inficeret besætning forstås en oprindelses- eller transitbesætning, som har omfattet dyr, der har reageret positivt på forekomsten af Mycobacterium bovis. EFTA-Tilsynsmyndigheden kan eventuelt på grundlag af oplysningerne træffe en beslutning i henhold til artikel 3, stk. 14, andet afsnit, i kvæg- og svineretsakten.

BILAG

Regioner, der kan bevare deres status som tuberkulosefri i henhold til artikel 3, stk. 14, i kvæg- og svineretsakten

Norge: Alle regioner«